La Constitució espanyola, a l'article 149.1.19, estableix que la pesca marítima és competència exclusiva de l'Estat, sens perjudici de les competències que en matèria d'ordenació del sector pesquer s'atribueixin a les comunitats autònomes.
L'article 119.4 de l'Estatut d'autonomia de Catalunya estableix que correspon a la Generalitat la competència compartida en matèria d'ordenació del sector pesquer.
Aquesta competència inclou, en tot cas, l'ordenació i les mesures administratives d'execució relatives a les condicions professionals per a l'exercici de la pesca, la construcció, la seguretat i el registre oficial de vaixells, les confraries de pescadors i les llotges de contractació.
El concepte d'ordenació del sector pesquer ha estat delimitat per diverses sentències del Tribunal Constitucional, i és amb aquesta interpretació del Tribunal Constitucional com es recull en el mateix Estatut.
Entre les condicions professionals per a l'exercici de la pesca que s'hi esmenten, es preveuen la localització temporal de la jornada de pesca i el descans setmanal.
El Reial decret 1440/1999, de 10 de desembre, pel qual es regula l'exercici de la pesca amb arts d'arrossegament de fons en el calador nacional del Mediterrani, estableix, basant-se en la regulació de l'esforç pesquer, el nombre màxim d'hores d'activitat diària de la modalitat i el descans setmanal, que seran 12 i 48 hores respectivament.
L'Ordre ARM/3019/2011, de 3 de novembre, per la qual s'estableixen les disposicions necessàries per regular l'activitat dels vaixells d'arrossegament de fons que operen en caladors llunyans del golf del Lleó, desplega el Reial decret 1440/1999 i estableix que els vaixells d'arrossegament amb port base als de la demarcació de Girona poden incrementar l'horari diari de pesca fins a 16 hores al dia, durant dos dies a la setmana, quan pesquin al nord del paral·lel de 42o 26' N.
L'Ordre AAM/28/2012, de 14 de febrer, per la qual s'estableixen la localització del descans setmanal i els horaris de sortida i entrada de port de les embarcacions d'arrossegament a Catalunya, detalla, per províncies, l'horari de sortida i d'entrada de port de les embarcacions amb base als diversos ports del litoral català.
Els recursos pesquers mostren marcats símptomes de sobreexplotació des de fa temps, i les confraries de pescadors de Palamós i Roses han acordat reduir l'esforç pesquer a què estan sotmesos els seus caladors locals, amb la reducció del temps real diari de pesca.
El Decret 81/1988, de 10 de març, pel qual es regula la pesca d'arrossegament de fons al litoral català, constitueix la normativa base en matèria de pesca d'arrossegament a les aigües interiors de Catalunya.
En l'article 9 d'aquest Decret es preveu que siguin les federacions territorials de Confraries de Pescadors les que, d'acord amb la Direcció General de Pesca i Afers Marítims, fixin els horaris de sortida i entrada de port.
En el mateix sentit, l'article 13 del Decret 152/1991, de 17 de juny, de regulació de les confraries de pescadors (DOGC núm. 1472, de 26.7.1991), estableix que les federacions territorials de confraries de pescadors aproven l'horari de cada modalitat de pesca en el marc de les competències de la Generalitat de Catalunya i d'acord amb la seva regulació específica, el qual ha de ser ratificat per la Direcció General de Pesca i Afers Marítims i publicat al DOGC.
Vista la proposta de la Federació Territorial de Confraries de Pescadors de Girona de 17 d'abril de 2013, així com l'informe favorable emès per Ports de la Generalitat, de 18 d'abril de 2013, i d'acord amb l'article 9 del Decret 81/1988, de 10 de març,
Ratificar l'horari d'entrada i de sortida dels vaixells d'arrossegament dels ports de Palamós i Roses, segons les condicions acordades per la Federació Territorial de Confraries de Pescadors de Girona, que figura a l'annex.
Horari d'entrada i de sortida dels vaixells d'arrossegament dels ports de Palamós i Roses.
Les embarcacions d'arrossegament amb base al port de Palamós quan es dirigeixen als caladors locals no poden efectuar la sortida de port abans de les 7 hores.
Les embarcacions d'arrossegament amb base al port de Roses quan es dirigeixin als caladors locals no poden efectuar la sortida de port abans de les 7 hores.
En el cas que es dirigeixin als caladors situats al nord del paral·lel de 42o 23' de latitud nord, podran seguir efectuant la sortida de port a partir de les 6 hores.
En ambdós casos anteriors i d'acord amb el que estableix l'Ordre AAM/28/2012, de 14 de febrer, les embarcacions d'arrossegament que es dirigeixin als caladors situats al nord del paral·lel de 42o 26' de latitud nord podran, el dimarts i el dimecres de cada setmana, efectuar la sortida de port a partir de les 2 hores.
En qualsevol cas, l'entrada a port de les embarcacions d'arrossegament no podrà ser mai posterior a les 18 hores.